作者:耿湋
標題:酬張少尹秋日鳳翔西郊見寄
內容:鼎氣孕河汾，英英濟舊勳。劉生曾任俠，張率自能文。官佐徵西府，名齊將上軍。秋山遙出浦，野鶴暮離群。遠恨邊笳起，勞歌騎吏聞。廢關人不到，荒戍日空曛。草木涼初變，陰晴景半分。疊蟬臨積水，亂燕入過雲。麗藻終思我，衰髯亦為君。閑吟寡和曲，庭葉漸紛紛。